Klokken 17 i søndags gik Jannik Hansen ned ad trapperne fra sin lejlighed i Korsgade på Nørrebro for at hente en kebab.

Han anede intet om partistifteren Rasmus Paludans demonstration eller de voldsomme uroligheder, der havde udviklet sig, selvom det kun var et stenkast væk og foregik omkring Blågårds Plads.

- Så jeg endte med at stå og kigge lidt på det hele. Det er vel naturligt menneskeligt at være nysgerrig, fortæller biologen, der til daglig arbejder på Aarhus Universitets afdeling i Roskilde.

POLITIETS ID-NUMRE Alle politiansatte har et unikt markeringsnummer, hvorved de kan identificeres. Markeringsnumrene består af et bogstav og fire cifre og er placeret på politiuniformen - på skulderen eller brystet. Det er således kun politibetjente i uniform, der bærer markering. Kilde: Rigspolitiet

- På et tidspunkt opløser urolighederne sig, og man kan begynde at gå ad Blågårdsgade igen. Der står en del betjente i kampuniformer, og jeg går forbi en gruppe på fire-fem stykker, hvor jeg kan se, at de ikke har id-nummer på, siger Jannik Hansen, der har skrevet et læserbrev i Jyllands-Posten om sine oplevelser.

- Er det vigtigt for dig?

Siden 1. februar 2016 har det været påkrævet, at betjente synligt bærer et personligt nummer på uniformen, for at de kan genkendes i eventuelle klagesager.

Reglen blev indført, efter det havde vist sig, at mange klagesager blev droppet, fordi betjente ikke kunne identificeres.

- Jeg spurgte en af betjentene, om ikke han havde glemt sit nummer. Så svarer han: 'Er det vigtigt for dig?' 'Ja, det er det sådan set', svarer jeg.

- Så siger han eller hans makker meget bestemt til mig, at 'du må have en god dag'. Det var tydeligt, at vi ikke skulle diskutere det mere, fortæller Jannik Hansen, der er sikker på, at han så mindst otte betjente uden id-nummer søndag eftermiddag på Nørrebro.

Rasmus Paludan Uddannet advokat.

Stiftede partiet Stram Kurs i 2017. Han går ind for forbud mod islam i Danmark.

Han spreder sit budskab gennem YouTube og demonstrationer med koranafbrændinger.

Han har demonstreret 17 gange frem til starten af april i år og 53 gange sidste år.

I april blev han idømt 14 dages betinget fængsel for racisme. Han har anket dommen, da han er uenig i rettens afgørelse.

Indtil videre har det i 2018 og 2019 kostet staten 24 millioner at beskytte islamkritikeren, viser opgørelse.

Det svækker tilliden til det danske politi, at flere betjente ikke vil lade sig genkende med et ID-nummer, mener Jannik Hansen.

- I de her situationer er det ekstra vigtigt, at vi kan have følelsen af, at vi som Nørrebro-borgere generelt kan føle os trygge ved politiet. Politiet er under stærkt pres. Det kan ikke være sjovt at være en af dem, der blev udstationeret til de opgaver.

- Men vi bliver nødt til at insistere på, at politiet opfører sig ordentligt, og at reglerne bliver overholdt, siger Jannik Hansen.

Politiet indskærper

DR Nyheder har talt med flere personer, der var til stede på Nørrebro søndag, der også bemærkede flere betjente uden det påkrævede id-nummer.

SF's retsordfører, Karsten Hønge, undrer sig over, at det kan ske.